เก็บรายได้รัฐบาล5เดือนต่ำกว่าช่วงเดียวกันปีก่อน
สัญญาณการเก็บรายได้รัฐบาลแผ่ว ต่ำกว่าช่างเดียวปีก่อน แต่เงินคงคลังยังล้นกว่า 3 แสนล้านบาท
23 มี.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยผลการจัดเก็บรายได้รัฐบาลสุทธิในช่วง 5 เดือนแรกของปีงบประมาณ 2563 (ต.ค. 2562 – ก.พ.2563) รัฐบาลจัดเก็บรายได้สุทธิ จำนวน 985,343 ล้านบาท สูงกว่าประมาณการตามเอกสารงบประมาณ 6,772 ล้านบาท หรือ 0.7% แต่ต่ำกว่าช่วงเดียวกันของปีก่อนร้อยละ 0.7 โดยการนำส่งรายได้ของรัฐวิสาหกิจเกินเป้า 6,655 ล้านบาท หรือ 7.4% การจัดเก็บรายได้ของหน่วยงานอื่นเกินเป้า 5,178 ล้านบาท หรือ 8.0% และการเก็บรายได้ของกรมสรรพากร เกินเป้าหมาย 2,453 ล้านบาท หรือ 0.4%
ด้านฐานะการคลังของรัฐบาลในช่วง 5 เดือนแรกของปีงบประมาณ 2563 รัฐบาลมีรายได้นำส่งคลังทั้งสิ้น จำนวน 1,015,148 ล้านบาท ในขณะที่มีการเบิกจ่ายเงินงบประมาณทั้งสิ้น จำนวน 1,213,483 ล้านบาท รัฐบาลได้กู้เงินเพื่อชดเชยการขาดดุล จำนวน 82,895 ล้านบาท ส่งผลให้เงินคงคลัง ณ สิ้นเดือนกุมภาพันธ์ 2563 มีจำนวนทั้งสิ้น 342,436 ล้านบาท